b'\n_START_ARTICLE_\nJaanus Samma\n_START_PARAGRAPH_\nJaanus Samma (s\xc3\xbcndinud 11. juulil 1982) on eesti kunstnik.\n_START_SECTION_\nHaridusk\xc3\xa4ik\n_START_PARAGRAPH_\nTa l\xc3\xb5petas 2001. aastal Tallinna Kunstig\xc3\xbcmnaasiumi. Ta \xc3\xb5ppis aastatel 2001\xe2\x80\x932005 Eesti Kunstiakadeemias graafikat ja aastatel 2005\xe2\x80\x932009 vabade kunstide magistrantuuris. Ta t\xc3\xa4iendas end 2006. aastal \xc3\x89cole superieure Estienne des Arts et Industries graphiquesis ja 2007. aastal Universit\xc3\xa9 Paris 8 Saint-Denis Vincennesis Prantsusmaal. Alates 2011. aastast \xc3\xb5pib ta Eesti Kunstiakadeemia kunsti ja disaini doktori\xc3\xb5ppes.\n_START_SECTION_\nLooming\n_START_PARAGRAPH_\nTa t\xc3\xb6\xc3\xb6tab k\xc3\xb5ikide kaasaegse kunsti meediumitega installatsioonist ja videost kuni ehete ja kudumite kujunduseni. Tema kunst on mitmek\xc3\xbclgne ja k\xc3\xa4sitleb muuhulgas queer- ja sooteemasid. _NEWLINE_Ta on osalenud grupin\xc3\xa4itustel ning korraldanud isikun\xc3\xa4itusi alates 2005. aastast. Tema t\xc3\xb6id leidub Eesti Kunstimuuseumi, Tartu Kunstimuuseumi, Eesti Tarbekunsti- ja Disainimuuseumi ning Kiasma kogudes. Lisaks kunstnikut\xc3\xb6\xc3\xb6le on ta kujundanud ning koostanud n\xc3\xa4itusi ja kunstiraamatuid.'